முன்னுரை 1982இல் தமிழ்ப் பல்கலைக்கழகத்தின் அறிவியல் தமிழ் வளர்ச்சித் துறையிலே அறிவியல் தொழில்நுட்பக் கலைச்சொற்களைத் தொகுக்கும் பணி தொடங்கியது. பேராசிரியர் முனைவர் இராம சுந்தரம் அவர்கள் தலைமையிலே செயலாற்றிய இந்தத் துறையில் கடந்த ஆண்டுகளில் பல்வேறு கலைச்சொல் தொகுதிகள் வெளிவந்தன. இத்துறையின் முதற்கட்டப் பணியாகப் பொறியியல் கலைச்சொற்களும் மருத்துவக் கலைச்சொற்களும் தொகுக்கப்பெற்றன. அந்த வகையில் பொறியியல் கலைச்சொற்களைத் தொகுக்கும் பணி என்னால் மேற்கொள்ளப்பட்டது. ஓராண்டுக் கால அளவில் கட்டடவியல், இயந்திரப் பொறியியல், மின்னியல் மற்றும் மின்னணுவியல் ஆகிய மூன்று பொறியியல் துறைகளுக்கான சொற்கள் தொகுக்கப்பெற்றன. அவற்றுள் மின்னியல் மற்றும் மின்னணுவியல் கலைச்சொற்களே இந்தத் தொகுப்பு நூலில் இடம் பெறுகின்றன.  மின்னியல் மற்றும் மின்னணுவியல் என்ற இக்கலைச்சொல் தொகுப்பில் ஏறத்தாழ 4500 கலைச்சொற்கள் இடம்பெறுகின்றன. அதுகாறும் வெளிவந்த கலைச்சொல் தொகுப்புகளில் உள்ள கலைச்சொற்கள் இத் தொகுதியில் இடம்பெற்றுள்ளன. அதாவது 1966இல் வெளிவந்த தமிழக அரசின் வெளியீடான நுட்பச் சொல்லகராதி முதல் 1981 வரையிலும் வெளிவந்த கலைச்சொல் தொகுதிகள் அனைத்தும் இத்தொகுப்பிற்குப் பயன்படுத்தப்பெற்றன. தமிழ்நாட்டுப் பாட நூல் நிறுவனம், தமிழக அரசின் பல்வேறு தொழில்நுட்பத் துறைகள், பொறியியல் கல்லூரிகளின் தமிழ் மன்றங்கள் முதலான பல்வேறு நிறுவனங்களின் வெளியீடுகளிலுள்ள ஏறத்தாழ 4500 ஆங்கிலக் கலைச்சொற்கள் தொகுக்கப்பெற்றன. மேற்குறிப்பிட்ட வெளியீடுகளுள் கலைச்சொல் தொகுதிகள் மட்டுமன்றி அறிவியல் நூல்களும் அடங்கும். அவ்வாறு தொகுக்கும் போது ஒரே ஆங்கிலக்கலைச்சொல்லிற்கு இணையாகப் பல தமிழ்க் கலைச்சொற்கள் பயன்படுத்தப்பெற்றுள்ளது கண்டறியப்பட்டது. ஒரு ஆங்கிலச்சொல்லுக்கு இணையாக ஐந்து தமிழ்க் கலைச்சொற்கள் வரையிலும் பயன்டுத்தப்பெற்றுள்ளமை கண்டறியப்பட்டது. இவ்வகையான கலைச்சொல் வேறுபாடு ஒரே நூலில் கூட இடம்பெற்றது. காட்டாக, Commutator என்பதற்குத் துருவ மாற்றி, திசை மாற்றி ஆகிய இரு கலைச்சொற்கள் ஒரே நூலில் (2) இடம்பெற்றுள்ளன. இத்தமிழ்க்கலைச்சொற்கள் மூல நூல்களில் இடம் பெற்றுள்ளவாறே இத்தொகுப்பிலும் தரப்படுகின்றன. அவற்றில் எந்த வித மாற்றமும் செய்யப்படவில்லை. ஒரே தமிழ்க் கலைச்சொல் ஒன்றிற்கு மேற்பட்ட தொகுதிகளிலோ நூல்களிலோ இடம் பெற்றால் அந்த நூல்களின் எண்கள் அடைப்புக்குறிக்குள் தரப்பட்டுள்ளன. காட்டாக, alternating current என்பதற்கு இணையாக மாறுதிசை மின்னோட்டம் என்ற கலைச்சொல் பல தொகுதிகளிலும் காணப்படுகின்றது. எனவே மாறுதிசை மின்னோட்டம் என்ற சொல்லிற்குப் பக்கத்தில் அடைப்புக்குறிக்குள் (1, 2, 14) ஆகிய எண்கள் தரப்பட்டுள்ளன. இவ்வெண்கள் அந்தந்த மூல நூல்களைக் குறிக்கும். கலைச்சொற்களைத் தரப்படுத்தும் பணி இந்தத் தொகுப்பில் மேற்கொள்ளப்படவில்லை. அறிவியல் நூல்கள் மற்றும் கட்டுரை படைப்போர்  தாம் கூறவந்த கருத்தினைத் தாங்கி நிற்கும் கலைச்சொல்லைத் தேர்வு செய்ய இந்தத் தொகுப்பு உதவ வேண்டும் என்ற நோக்கில் கலைச்சொற்கள் தொகுக்கப்பெற்றுள்ளன.  தமிழ்க் கலைச்சொற்களை ஆய்வு செய்தபோது அறிவியல் ஆசிரியர்களின் பல்வேறு கலைச்சொல்லாக்கக் கொள்கைகள் வெளிப்பட்டன. சில ஆசிரியர்கள் வழக்குச் சொல்லுக்கு முதன்மை கொடுக்க மற்று சிலரோ மொழிபெயர்ப்புச் சொல்லை வழங்கினர்.  Single coil transformer ஒற்றைச் சுரணை மின்மாற்றி (1)  ஒற்றைச் சுற்றல் மின்மாற்றி (4)  ஒலிபெயர்ப்புச் சொல்லை ஒரு சாராரும் மொழிபெயர்ப்புச் சொல்லை மற்றொரு சாராரும் பயன்படுத்தியுள்ளனர். 